Tom van Weert lavede begge AaB’s mål, da det tirsdag blev 2-2 mod polske Slask Wroclaw.

En skidt første halvleg blev afløst af en godkendt anden halvleg, og derfor var uafgjort ikke ufortjent i AaB’s næstsidste testkamp inden forårspremieren i Superligaen.



I en tempofyldt indledning fik polakkerne i det sjette minut opgørets første chance, hvor AaB-målmand Jacob Rinne i første omgang fik reddet, før næste forsøg blev rettet af og gik over mål.



AaB vandt ingen dueller og lavede utallige fejl i opspillet, og den kombination er som oftest et dårligt mix, hvilket da også gjorde Slask Wroclaw til første halvlegs bedste mandskab, og Jacob Rinne reddede yderligere et par gange, inden han i det 27. minut var chanceløs, da et hurtigt kontrastød blev fuldbyrdet med et velplaceret spark fra kanten af straffesparksfeltet af Mateusz Radecki.



Både Kasper Kusk, Jakob Blåbjerg og Rasmus Thellufsen var dog nærgående for AaB, ligesom Tom van Weert fik annulleret en scoring for offside, men Slask Wroclaw fik imidlertid et minut før pausen den største mulighed tæt under mål, men læderet blev sendt uden for målrammen.



Fra anden halvlegs indledning blev det gradvist bedre fra AaB’s side, og især i den sidste halve time sad cheftræner Jacob Friis’ mandskab på begivenhederne.



Slask Wroclaw viste dog stadig farlighed, mens Tom van Weert og Kasper Kusk truede for AaB, før udligningen kom i det 72. minut, da Tom van Weert eksekverede et straffespark begået mod ham selv.



I fortsættelsen fik Lucas Andersen muligheden for at bringe AaB i front, men føringsmålet kom i stedet ti minutter før tid, da netop Lucas Andersen og Rasmus Thellufsen var involveret i flot opspil til indskiftede Lukas Klitten, der lige så fornemt fandt Tom van Weert foran mål, og så stod det 2-1 til AaB.



Desværre holdt føringen kun i fire minutter, da Slask Wroclaw på et direkte frispark fandt vej forbi den indskiftede AaB-målmand Marcus Bundgaard, men indtrykket efter anden halvleg var alligevel godkendt.



I morgen står dagen på hjemrejse fra Tyrkiet, og lørdag venter den sidste testkamp, når Vejle Boldklub er modstanderen. Spillested for kampen er endnu ikke afgjort.



Matchfacts – testkamp på Papillon Fotbol Center i Belek

AaB-Slask Wroclaw 2-2 (0-1)

27. min 0-1 Mateusz Radecki, 72. min 1-1 Tom van Weert, 80. min 2-1 Tom van Weert, 84. min 2-2 Farshad Ahmadzadeh.



AaB (4-4-2): Jacob Rinne (77: Marcus Bundgaard), Patrick Kristensen, Kasper Pedersen, Jakob Blåbjerg, Philipp Ochs, Kasper Kusk, Rasmus Würtz, Magnus Christensen (57: Lukas Klitten), Rasmus Thellufsen, Lucas Andersen, Tom van Weert.